Document ID: 32011D0506

IZVEDBENI SKLEP KOMISIJE
z dne 16. avgusta 2011
o spremembi Odločbe 2005/240/ES o odobritvi metod za razvrščanje prašičjih trupov na Poljskem
(notificirano pod dokumentarno številko C(2011) 5745)
(Besedilo v poljskem jeziku je edino verodostojno)
(2011/506/EU)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe Sveta (ES) št. 1234/2007 z dne 22. oktobra 2007 o vzpostavitvi skupne ureditve kmetijskih trgov in o posebnih določbah za nekatere kmetijske proizvode („Uredba o enotni SUT“) (1) ter zlasti člena 43(m) v povezavi s členom 4 Uredbe,
ob upoštevanju naslednjega:
(1)
Z Odločbo Komisije 2005/240/ES (2) je bila odobrena uporaba štirih metod za razvrščanje prašičjih trupov na Poljskem.
(2)
Poljska je izjavila, da se je od sprejetja Odločbe 2005/240/ES klavna vrednost pitovnih prašičev na Poljskem precej izboljšala. Zato je po skoraj šestih letih od sprejetja metod za razvrščanje treba posodobiti njihove enačbe ter pridobiti in uporabiti nove, posodobljene metode, da bi povečali konkurenčnost in uvedli cenejše metode za razvrščanje.
(3)
Poljska je zaprosila Komisijo za odobritev zamenjave enačb, ki se uporabljajo pri metodah za razvrščanje prašičjih trupov „CAPTEUR GRAS/MAIGRE - SYDEL (CGM)“, „ULTRA-FOM 300“, „FULLY AUTOMATIC ULTRASONIC CARCASE GRADING (AUTOFOM)“ in „IM-03“, in odobritev štirih novih metod za razvrščanje prašičjih trupov na njenem ozemlju ter je v protokolu v skladu s členom 23(4) Uredbe Komisije (ES) št. 1249/2008 z dne 10. decembra 2008 o podrobnih pravilih za uporabo lestvic Skupnosti za razvrščanje trupov goved, prašičev in ovac ter sporočanje njihovih cen (3) predložila podroben opis preskusa z razkosanjem, v katerem so navedeni načela, na katerih temelji ta metoda, rezultati preskusa z razkosanjem in enačbe za ocenjevanje deleža pustega mesa.
(4)
Preučitev navedene prošnje je pokazala, da so pogoji za odobritev navedenih metod za razvrščanje izpolnjeni, zato je treba te metode za razvrščanje na Poljskem odobriti.
(5)
Odločbo 2005/240/ES je zato treba ustrezno spremeniti.
(6)
Spremembe naprav ali metod za razvrščanje ne bi smele biti dovoljene, če niso izrecno odobrene s sklepom Komisije.
(7)
Ukrepi iz tega sklepa so v skladu z mnenjem Upravljalnega odbora za skupno ureditev kmetijskih trgov -
SPREJELA NASLEDNJI SKLEP:
Člen 1
Odločba 2005/240/ES se spremeni:
1.
člen 1 se nadomesti z naslednjim:
„Člen 1
Za razvrščanje prašičjih trupov na Poljskem se v skladu s točko 1 oddelka B.IV Priloge V k Uredbi Sveta (ES) št. 1234/2007 (4) odobri uporaba naslednjih metod:
(a)
naprava ‚,Capteur Gras/Maigre - Sydel (CGM)‘ in z njo povezane metode ocenjevanja, podrobneje opredeljene v delu 1 Priloge;
(b)
naprava ‚Ultra FOM 300‘ in z njo povezane metode ocenjevanja, podrobneje opredeljene v delu 2 Priloge;
(c)
naprava ‚Fully automatic ultrasonic carcass grading (Autofom)‘ in z njo povezane metode ocenjevanja, podrobneje opredeljene v delu 3 Priloge;
(d)
naprava ‚IM-03‘ in z njo povezane metode ocenjevanja, podrobneje opredeljene v delu 4 Priloge;
(e)
naprava ‚Autofom III‘ in z njo povezane metode ocenjevanja, podrobneje opredeljene v delu 5 Priloge;
(f)
naprava ‚CSB Image-Meater (CSB)‘ in z njo povezane metode ocenjevanja, podrobneje opredeljene v delu 6 Priloge;
(g)
naprava ‚Fat-O-Meater II (FOM II)‘ in z njo povezane metode ocenjevanja, podrobneje opredeljene v delu 7 Priloge;
(h)
„ročna metoda (ZP)“ in z njo povezane metode ocenjevanja, podrobneje opredeljene v delu 8 Priloge.
Glede naprave „Ultra FOM 300“ iz točke (b) prvega pododstavka mora biti po opravljenem postopku merjenja na trupu možno preveriti, ali je naprava izmerila vrednosti meritev F1 in F2 na mestu, določenem v točki 3 dela 2 Priloge. Ustrezno označitev mesta merjenja je treba opraviti sočasno s postopkom merjenja.
Ročna metoda ZP iz točke (h) prvega pododstavka bo odobrena samo za klavnice, ki imajo klavno linijo z zmogljivostjo predelave največ 40 prašičev na uro.
2.
Priloga se nadomesti z besedilom iz Priloge k temu sklepu.
Člen 2
Ta sklep se uporablja od 12. decembra 2011.
Člen 3
Ta sklep je naslovljen na Republiko Poljsko.
V Bruslju, 16. avgusta 2011

Labels: 1
17
19
6
18